Producătorul Marian, unul dintre autorii şi promotorii legii, a explicat și modificările substanţiale care vor urma în industria de film locală. „Până acum pentru finanţare de film se puteau solicita bani doar de la Moldova Film, adică un regizor/producător/scenarist independent putea doar să se angajeze cu proiectul la Moldova Film şi să realizeze filmul. Drepturile rămâneau la Moldova Film”, a recunoscut Dumitru Marian.

Noua lege a cinematografiei distruge monopolul studioului în ceea ce priveşte accesul la finanţările de stat şi face uitată şi „Comanda de stat, o practică monstruoasă moştenită de la URSS, prin care statul anunţa o temă (sau mai multe) şi primea prin Moldova Film proiecte pe tema respectivă, pe care le finanţa 100%", a spus acesta.

Noua lege a cinematografiei dă acces la finanţări producătorilor şi regizorilor independenţi, printr-un concurs de proiecte, pe sistemul adoptat şi de CNC-ul românesc. Proiectele câştigătoare vor fi finanţate cu o sumă cel mult egală cu 50% din valoarea bugetului total, producătorii fiind obligaţi să caute şi alte surse de finanţare pentru acoperirea cheltuielilor de producţie.

Regulamentul de funcţionare al CNC-ului moldovean ar trebui să gata în următoarele trei luni, iar instituţia ar putea să-şi înceapă activitatea până la sfârşitul anului.

Legea va scoate Republica Moldova din sfera de influenţă a distribuitorilor de film din Rusia. În prezent toate cinematografele din Moldova difuzează filme pe filieră rusească, toate premierele fiind dublate în rusă. Noua lege prevede ca toate premierele cinematografice să fie subtitrate sau dublate în limba română.

„Foarte curând noul CNC va trebui să reorienteze Moldova spre un alt spațiu de distribuție. Astăzi, ruşii semnează contracte cu distribuitorii mari de afară şi obţin drepturi pentru CSI, automat şi pentru Moldova. Asta va trebui modificat şi vom avea nevoie de susţinere politică şi lobby din partea statului român. În perspectivă ar trebui să luăm filme de la voi (sau direct de la americani), fără participarea Rusiei", a recunoscut Marian.